Glansvannkalver

Glansvannkalver (Laccophilinae) er en underfamilie av biller og tilhører familiegruppen vannkalver.


== Utseende ==
Glansvannkalver  har en oval fasong slik som hos alle vannkalver. Hode, bryst og bakkropp danner én kurve, noe som reduserer vannmotstanden når de svømmer. Hodet er bredt og noe skovlformet, med en mer eller mindre skarp fremkant. Brystet (pronotum) er bredere enn langt. Kroppen er nokså flattrykt, mye bredere enn høy.  Fasettøynene er relativt små og ikke utstående. Antennene er trådformede.
De er små, ofte bare mellom 4 og 6 millimeter lang som voksen. Larven er i sine siste larvestadier omtrent dobbelt så store.
Hunnen har alminnelige framføtter, mens hannen har brede framføtter.  De er utvidet med noen sugeskåler den bruker under paring, for å holde seg fast på hunnens rygg. Bakbeina er typiske for vannkalver. Leggene (tibiae) og fotleddene (tarsene) er avflatet og utstyrt med tette frynser av lange hår som virker som årer.


== Levevis ==
Både de voksne billene og  larvene, er  rovdyr.  Larvestadiene er i ferskvann. De voksne vannkalvene flyr godt og kan derfor påtreffes et stykke fra vannet. Vannkalvene svømmer raskt med symmetriske bevegelser, det vil si at begge beina i et par går framover og bakover samtidig.
Glansvannkalver  har ikke gjeller og er avhengige av å hente oksygen fra luften. Man kan se både voksne og larver hengende fra vannoverflaten, der bare bakkroppsspissen bryter overflatehinna. De voksne billene lagrer luft under dekkvingene.
Glansvannkalver tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Mellom larvestadiet og det voksne stadiet er et puppestadie,  en hvileperiode, der vannkalvens indre og ytre organer endres.  Vannkalver lever i ferskvann både som larver og som voksne. Det eneste stadiet som er på land er puppestadiet. Når larven er fullt utvokst, kryper den på land, graver ut et kammer i løs jorden eller lignende, hvor puppestadiet tilbringes.


== Systematisk inndeling ==
Oversikten følger Artsdatabankens regler og de arter som er funnet i Norge eller antas å kunne bli oppdaget her. Angitt antall funn i Norge er fra september 2020. Det er mulig å søke flere opplysninger med navnet hos Artsdatabanken eller se fullstendig utbredelse og data for en art eller gruppe hos Artskart.

Ordenen biller, Coleoptera
Underordenen Adephaga
Overfamilien Caraboidea
Familien vannkalver Dytiscidae Leach, 1815
Underfamilien storvannkalver Colymbetinae Erichson, 1834
Underfamilien Copelatinae Van den Branden, 1885
Underfamilien kjempevannkalver Dytiscinae Leach, 1815
Underfamilien småvannkalver Hydroporinae Aubé, 1836
Underfamilien glansvannkalver Laccophilinae Gistel, 1856
Stammen Agabetini van den Branden, 1885
Slekten Agabetes Crotch, 1873
Stammen Laccophilini Gistel, 1856
Slekten Africophilus Guignot, 1948
Slekten Australphilus Watts, 1978
Slekten Electruphilus Balke & Hendrich, 2019 - fossil slekt kjent fra rav
Slekten Japanolaccophilus Sâto, 1972
Slekten Laccodytes Régimbart, 1895
Slekten Laccophilus Leach, 1815
Laccophilus biguttatus Kirby, 1837, 8 funn i Norge
Laccophilus hyalinus (De Geer, 1774), 36 funn i Norge
Laccophilus minutus (Linnaeus, 1758), 77 funn i Norge
Laccophilus poecilus Klug, 1834, 10 funn i Norge
Slekten Laccoporus Balfour-Browne, 1939
Slekten Laccosternus Brancucci, 1983
Slekten Napodytes Steiner, 1981
Slekten Neptosternus Sharp, 1882
Slekten Philaccolilus Guignot, 1937
Slekten Philaccolus Guignot, 1937
Slekten Philodytes Balfour-Browne, 1939


== Referanser ==


== Kilder ==
Fauna Europaea Web Service (2004) Glansvannkalver  Fauna Europaea version 1.1. www.faunaeur.org - utbredelsesdatabase for europeiske dyr.


== Eksterne lenker ==
(no) glansvannkalver hos Artsdatabanken 
(sv) glansvannkalver hos Dyntaxa 
(en) glansvannkalver hos Fauna Europaea 
(en) glansvannkalver hos Fossilworks 
(en) glansvannkalver hos Fossilworks 
(en) glansvannkalver hos ITIS 
(en) glansvannkalver hos NCBI 
(en) Kategori:Laccophilinae – bilder, video eller lyd på Wikimedia Commons 
Laccophilinae – detaljert informasjon på Wikispecies